**Tekstas ,,K. Donelaičio atminimo įamžinimas“ I g – IV g klasių mokiniams**

K. Donelaičio atminimo įamžinimas

2014-ieji metai – Kristijono Donelaičio metai.

K. Donelaičiui atminti skirtus įvairaus pobūdžio darbus ir kūrinius yra sukūrę architektai, archeologai, dailininkai, muzikai, teatralai, fotografai. Galima sakyti, susiformavo donelaitiškoji srovė lietuvių kultūroje.

Įdomus sumanymas kilo Mažosios Lietuvos inteligentams XX a. pradžioje: K. Donelaičio gimimo 200-ųjų metinių išvakarėse pasiūlyta pastatyti poetui paminklą – akmens stulpą su priderančiu įrašu – ant Rambyno kalno, kur vykdavo lietuvių šventės. Buvo sudarytas net komitetas, turėjęs rūpintis jo pastatymu. Sumanymą ketinta įgyvendinti 1914 metais. Deja, prasidėjęs Pirmasis pasaulinis karas visus gražius planus sugriovė.

Po Antrojo pasaulinio karo grupė Lietuvos mokslininkų, vadovaujamų Donelaičio memorialo Tolminkiemyje atstatytojo N. Kitkausko, išsiaiškino, kur buvo Lazdynėliai. Dabar ten jokių pastatų nebėra. Pažymint K. Donelaičio gimimo 275-ųjų metų jubiliejų, 1989 metais talkininkai iš Lietuvos pasodino buvusių Lazdynėlių vietovėje 275 ąžuoliukus. Yra paminklinis akmuo, sutvarkyta aplinka.